Näkymä järvelle junan ikkunasta kilometri Pirttipohjan pysäkiltä.
**Vahvajärvi** (ven. Вахваярви, Вахва-ярви) on Venäjällä Karjalan tasavallan Sortavalan piirissä sijaitseva järvi, jonka laskujoki Sahinoja laskee lopulta Jänisjärveen.

Maantietoa
----------

Vahvajärvi on 6,7 kilometriä pitkä, 3,0 kilometriä leveä ja sen pinta-ala on 10,3 neliökilometriä  (tai 10,3 km² , 11,6 km² ). Se on nykyään metsäjärvi, jonka rannoilla ei ole kiinteää asutusta. Järvi on 23,5 metriä syvä ja sen keskisyvyys on noin 7 metriä. Tällä keskisyvyydellä olisi järven laskennallinen tilavuus noin 0,072 kuutiokilometriä eli 72 miljoonaa kuutiometriä. Järven rantaviivan pituus on ilmoitettu olevan 24 kilometriä. Järvessä onkin niemiä ja lahtia, jotka kasvattavat rantaviivan pituutta.

Järven saaria on laskettu Internetin karttapalvelujen satelliittivalokuvista 14. Suuri osa saarista ovat kuitenkin luotoja. Suurin saari on Vahvasaari (ven. Вахвасари), joka on ollut asuttu. Saari on 1,7 kilometriä pitkä. Sen eteläpuolella sijaitsee Muhkosaari (ven. Мухкосари), joka on 400 metriä pitkä. Saaret sijaitsevat järven länsirannan tuntumassa entisen Vahvajärven kylän kohdalla. Muita saaria ovat Vahvasaaren pohjoispuolella Koivusaari ja Kapansaari, koillisrannassa Sahinlahdella Jänissaari, Muhkosaaren eteläpuolella Tillinlahdella Vasikansaari, Verkkosaari ja Selkäsaari, lounaisrannassa Jänissaari ja eteläpäässä Hakolahdella Revonsaari ja Kelinsaari. Saarien nimet on katsottu vanhoista suomalaisista kartoista.

Järven itäpuolella kulkee Matkaselän (ven. Маткаселькя) ja Jänisjärven (ven. Янисъярви) välinen rautatie. Järven pohjoispäässä on 1990-luvun puoliin väliin ollut Pirttipohjan kylä ja rautatiepysäkki (ven. Пирттипохья), mutta ne ovat autioituneet. Myös länsirannassa sijainnut Vahvajärven kylä on autioitunut. Lähin pysäkki sijaitsee Alalammella (ven. Алалампи).

Luontoarvoja
------------

Järven kalakanta muodostuu ainakin seuraavista kalalajeista: muikku, kuore, särki, ahven, hauki, made, kiiski ja säyne.

Vesistösuhteita
---------------

Vahvajärvi kuuluu Nevan vesistöalueessa Laatokan valuma-alueen Jänisjoen vesistöalueeseen, jonka Kelokosken valuma-alueeseen se kuuluu. Järven lasku-uoma kuuluu vesireittiin, joka laskee Jänisjärveen. Sen laskujoki Jänisjoki laskee Laatokkaan, jonka laskujoki Neva laskee Pietarissa Itämeren Suomenlahteen.

Vahvajärvi on Kelokosken valuma-alueen pääjärvi, johon latvavedet kerääntyvät ennen laskemistaan Jänisjärveen. Järven valuma-alueen pinta-ala on 39,6 neliökilometriä. Esimerkiksi Hietalahteen laskee Hiijärven lyhyt laskuoja Kivioja. Lasku-uomaan kuuluvat Sahinojan lisäksi Ruokolampi ja sen laskuoja Töyhinoja, Ylälampi ja sen laskuoja ja Alalampi ja sen laskuoja Kelokoski. Vesireitti laskee Jänisjärven lounaisrantaan aivan Kontioleppälahden viereen. Vahvajärven vedenpinnan korkeus on 88 metriä ja Jänisjärven 64 metriä.

Valuma-alueen muita järviä ovat Päähimainenlampi (ven. Пяяхимайненлампи), Venelampi (Венелампи), Riuttalampi (Риутталампи), Perttilampi (Перттилампи) ja Hiijärvi.

Lähteitä
--------

### Huomioita

1. 1 2 3 4 5  Asia on luettu venäjänkielisen Wikipedian artikkelista ru:Вахваярви. Osa sen tiedoista ovat lähteettömiä.
2. 1 2 3 4  Asia katsottu tai mitattu Internetin karttapalveluista kuten esimerkiksi Google Earth, GeoMixer tai ACME.

### Viitteet

1. 1 2  Gorbatsev, Stanislav & Ivanter, Dmitrij:   *Ученые записки Петрозаводского государственного университета (suom. Petroskoin valtionyliopiston tieteelliset artikkelit)*, 2008, 30. vsk, nro 4, s. 41–51. Petroskoi, Venäjä:  Petroskoin valtionyliopisto. ISSN 1994-5973. Artikkelin verkkoversio (PDF). Viitattu 27.1.2022.  (venäjäksi)[vanhentunut linkki]
2. 1 2 3 4  Vahvajärvi, Вахваярви (Вахва-ярви) (*textual.ru*) *Venäjän valtion vesistötietokanta*. Viitattu 22.1.2022. (venäjäksi)
3. 1 2 3 4 5 6  Vahvajärvi. *Kartassa:* *Topografinen kartta* 1:100 000. Kartan verkkoversio Maanmittauslaitoksen Karjalan kartat -palvelussa (viitattu 23.1.2022)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: ru:Вахваярви